

NOTA DE FUNDAMENTARE
la proiectul hotărârii Guvernului cu privire la aprobarea Programului național de reducere a riscurilor de dezastre naturale pentru anii 2026-2030

	1. Denumirea sau numele autorului și, după caz, a/al participanților la elaborarea proiectului actului normativ

	Proiectul a fost elaborat de Ministerului Mediului cu suportul partenerului de dezvoltare Organizația Internațională pentru Migrație. 

	2. Condițiile ce au impus elaborarea proiectului actului normativ

	2.1. Temeiul legal sau, după caz, sursa proiectului actului normativ

	Programului național de reducere a riscurilor de dezastre naturale pentru anii 2026-2030 (în continuare – Programul) este un document de politici publice, pe termen mediu precum și de viziune strategică și care indică direcția de dezvoltare a țării în domeniul reducerii riscurilor de dezastre naturale și biologico-sociale.
Problemele legate de riscurile de dezastre naturale, au fost abordate în Strategia națională de reducere a riscurilor dezastrelor pentru perioada 2024-2030 (SNRRD 2024-2030), aprobată prin Hotărârea Guvernului nr. 804/2024.
În acest context, Programul inițiat reprezintă perioada de planificare 2026-2030, în vederea asigurării implementării SNRRD 2024-2030, precum și a fost elaborat în baza Cadrului de la Sendai pentru Reducerea Riscurilor de Dezastre (2015–2030), acesta constituind documentul cheie de referință pentru integrarea reducerii riscurilor de dezastre naturale (RRDN) în politicile de dezvoltare.
Proiectul este prevăzut și în Programul Național de Aderare a Republicii Moldova la Uniunea Europeană pentru perioada 2025–2029 (PNA), la acțiunea nr. 130, cu termen de realizare stabilit pentru luna septembrie 2026.

	2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative

	Republica Moldova se confruntă cu o creștere accentuată a riscurilor naturale, generate atât de fenomene hidro-meteorologice extreme[footnoteRef:1] (secetă, inundații, ploi torențiale, grindină), cât și de presiunile antropice asupra mediului. Pagubele economice directe provocate de aceste riscuri au depășit 1,5% din PIB în 2024. Seceta este principalul hazard cu impact economic major, urmată de ploi torențiale, cu grindină și vânt puternic, precum și de ploi de lungă durată, grindina și alte evenimente meteorologice severe. Această vulnerabilitate este accentuată de factori structurali precum degradarea ecosistemelor, presiunea asupra resurselor naturale, infrastructura învechită și dezechilibrele teritoriale. De asemenea, fenomenele de strămutare, migrație internă și internațională contribuie la creșterea expunerii anumitor regiuni, fie prin depopulare și îmbătrânirea populației, fie prin densitate crescută în zone urbane vulnerabile, care sfârșesc prin a pune presiune asupra infrastructurii și serviciilor de baza. Totodată, migrația poate contribui și la creșterea capacității de adaptare, în special prin utilizarea remitențelor financiare și transferul de remitențe sociale, care susțin gospodăriile rurale în implementarea unor măsuri autonome de adaptare. [1:  Comunicării Naționala a Republicii Moldova, CN 5 către UNFCCC, 2023] 

[bookmark: OLE_LINK15]Acest tablou este confirmat și de analiza recentă realizată de Banca Mondială în raportul „Consolidarea managementului riscului de dezastre și rezilienței la schimbările climatice în Moldova”[footnoteRef:2], unde se confirmă că Moldova este expusă la o gama largă de dezastre naturale, iar impactul acestora afectează în mod disproporționat persoanele sărace.  [2:  Consolidarea managementului riscului de dezastre și rezilienței la schimbările climatice în Moldova, 2020, Banca Mondiala] 

[bookmark: OLE_LINK23]În anii 2010 - 2024, în Republica Moldova au fost înregistrate 1,329 de situații excepționale (SE) cu caracter natural, care au dus la decesul a 5 persoane și la rănirea altor 3 persoane. Cele 5 decese au survenit ca urmare a inundațiilor din 2010 (2 persoane), a ploilor torențiale din 2013 (1 persoana) și a ninsorilor abundente din 2023 (2 persoane). Paguba materială provocată de aceste evenimente a totalizat peste 23 miliarde lei reprezentând 99% din totalul pagubelor și au afectat în mod repetat infrastructura critică, sectorul agricol și comunitățile vulnerabile.
Figura 1 care se referă la numărul SE cu caracter natural după tip și figura 2 care reprezintă pagubele după tipul de SE trebuie interpretate împreună, deoarece ele subliniază faptul că majoritatea SE naturale sunt cauzate de ploi torențiale, cu grindină, cu vânt puternic și ploi de lungă durată (66%), grindină mare (17%), vijelii, vârtejuri, furtuni de praf și furtuni cu descărcări electrice (8%). În schimb, seceta, deși apare în doar 1% din cazuri, este responsabilă pentru peste 70% din valoarea totală a pagubelor, confirmând impactul său economic sistemic. Această disproporție semnalează necesitatea de a integra o abordare calitativă a riscurilor.
Figura 1. Numărul SE cu caracter natural în republica Moldova după tip, 2010-2024

Sursa: Analiza Situațiilor Excepționale, 2010-2024, IGSU
Figura 2. Pagubele SE în Republica Moldova (mii lei), 2010-2024

Sursa: Analiza Situațiilor Excepționale, 2010-2024, IGSU
Mai mult, Figura 2 evidențiază distribuția pagubelor materiale generate de diferite tipuri de fenomene naturale între 2010 și 2024 și scoate în evidență un dezechilibru semnificativ între frecvență și impact. Seceta menționată și mai sus, deși reprezintă doar 1% din totalul evenimentelor este responsabilă de aproape trei sferturi din valoarea totală a pagubelor, ceea ce confirmă caracterul său devastator și extins asupra economiei, în special în sectorul agricol. Alte fenomene meteorologice frecvente, precum ploile torențiale cu grindina, cu vânt puternic si ploi de lunga durata reprezintă 18% din pagubele economice, celelalte categorii contribuie doar marginal la pierderile materiale (între 1 - 4% fiecare).
Acest contrast între incidență și impact economic evidențiază nevoia unei reorientări a politicilor de gestionare a riscurilor, care să acorde o atenție deosebită evenimentelor cu recurență redusă dar consecințe sistemice severe, precum seceta. În contextul schimbărilor climatice, unde frecvența și severitatea secetei este de așteptat să crească, este esențială consolidarea capacităților de anticipare, adaptare și răspuns, în special prin instrumente financiare de protecție și mecanisme de sprijin pentru comunitățile agricole expuse. 
Analiza impactului, vulnerabilitate, expunerea și capacitate de adaptare pe tipuri de risc, evidențiază un set de vulnerabilități structurale, sistemice și instituționale care limitează capacitatea Republicii Moldova de a preveni, anticipa și gestiona eficient riscurile naturale și biologico-sociale. Deși s-au înregistrat progrese în consolidarea cadrului instituțional și în anumite domenii sectoriale, evoluțiile climatice recente, degradarea ecosistemelor și presiunile socio-economice continuă să amplifice riscurile, în special seceta, inundațiile locale, ploile torențiale, grindina, alunecările de teren și incendiile de vegetație și forestiere.
Problemele rezultate din analiza situației riscurilor naturale și biologico-sociale sunt: 
1. Intensificarea secetelor hidrologice și pedologice, un risc structural pentru securitatea alimentară și resursele de apă
Seceta rămâne cel mai costisitor risc natural, generând peste 70% din valoarea totală a pagubelor înregistrate în ultimul deceniu și jumătate. Analiza evoluției climatice arată o creștere semnificativă a frecvenței și severității secetelor, cu perioade de deficit hidrologic la fiecare 2–3 ani în sudul și centrul țării. Nivelurile scăzute ale râurilor mici, degradarea solurilor, evaporarea accelerată și lipsa infrastructurii de retenție determină pierderi anuale importante în agricultură și afectează alimentarea cu apă potabilă în comunități rurale. În lipsa unor intervenții sistemice, presiunea asupra ecosistemelor, disponibilității apei și economiei locale va continua să crească, afectând în mod disproporționat grupurile vulnerabile. 
2. Inundații mai frecvente și cu impact local sever, amplificate de schimbările climatice și infrastructura insuficientă
Chiar dacă marile râuri nu manifestă creșteri dramatice ale riscului de inundații, inundațiile locale cauzate de ploi torențiale, viituri rapide și drenaj insuficient se intensifică. Localități urbane și rurale se confruntă periodic cu inundarea străzilor, gospodăriilor, terenurilor agricole și obiectivelor publice. Problema este agravată de: lipsa hărților de hazard și risc actualizate, infrastructura de scurgere subdimensionată, extinderea construcțiilor în zone expuse, degradarea pădurilor în bazine hidrografice. 
3. Intensificarea riscurilor forestiere: incendii, uscări și dăunători în creștere, pe fondul schimbărilor climatice
Pădurile Republicii Moldova, care acoperă doar cca. 13% din teritoriu, se confruntă cu vulnerabilități crescute generate de schimbările climatice, presiunea antropogenică și starea fitosanitară fragilă. În ultimul deceniu, episoadele de secetă, temperaturile ridicate, fenomenele extreme și fragmentarea fondului forestier au favorizat creșterea riscului de incendii de vegetație și forestiere, uscarea prematură a arboretelor, apariția dăunătorilor invazivi și o regenerare naturală tot mai dificilă. Aceste fenomene afectează capacitatea pădurilor de a stabiliza solurile, de a regla ciclurile de apă și de a reduce efectele dezastrelor naturale (inundații rapide, eroziune, alunecări). În comunitățile rurale, riscurile forestiere se suprapun cu presiuni economice și defrișări ilegale, amplificând pierderile de habitat, scurgerile de suprafață și degradarea terenurilor.
4. Degradarea solurilor și eroziunea – risc cumulativ pentru agricultură și ecosisteme
Reprezintă un risc cumulativ pentru agricultură, ecosisteme și infrastructură. Peste 60% din solurile Republicii Moldova sunt afectate de diferite forme de degradare: eroziune hidrică, eoliană, alunecări incipiente, compactare și pierdere a humusului. Eroziunea avansată din bazinele hidrografice sensibile (în special în centru și sud) determină pierderea fertilității, creșterea scurgerii de nutrienți, colmatarea lacurilor, râurilor și a infrastructurii de irigare, intensificarea riscurilor geomorfologice (declanșare alunecări de teren), creșterea vulnerabilității gospodăriilor agricole mici.
5. Alunecările de teren, un risc persistent, subestimat, care afectează infrastructura și locuințele
Multe localități rurale sunt amplasate pe versanți instabili, cu soluri argiloase sensibile la variațiile de umiditate. Creșterea precipitațiilor extreme, lipsa lucrărilor de stabilizare și gestionarea necontrolată a apelor pluviale favorizează declanșarea alunecărilor de teren. Acestea generează: deteriorarea locuințelor, drumurilor și rețelelor de utilități, costuri ridicate de reparație, relocări temporare sau permanente ale gospodăriilor, presiuni sociale asupra comunităților afectate. 
6. Capacitatea instituțională insuficientă pentru anticipare, monitorizare și răspuns la riscurile naturale
Instituțiile responsabile (Ministerul Mediului (MM), Autoritatea de Meteorologie și Monitoring de Mediu (AMM), Agenția de Mediu (AM), Autoritățile Publice Locale (APL), IP AN „Apele Moldovei”) se confruntă cu: echipamente tehnice învechite, lipsa sistemelor integrate de date, resurse umane insuficiente, absența analizelor multi-risc, instrumente de avertizare timpurie incomplete. Aceste limite duc la reacții întârziate, lipsa evaluărilor de impact și dificultăți în planificarea intervențiilor. 
7. Vulnerabilități socio-economice acumulate în comunități rurale expuse riscurilor naturale
Populația rurală suportă în mod disproporționat consecințele riscurilor naturale: secetă, eroziune, lipsa apei potabile, alunecări, inundații locale. Factorii determinanți includ: infrastructură deficitară, resurse financiare limitate, acces redus la informații și mecanisme de prevenire, dependența de agricultură. Migrația externă și internă, corelată cu îmbătrânirea populației rurale, reduce capacitatea comunităților de a preveni și gestiona riscurile naturale. 
8. Calitatea apei și a apelor uzate, un factor determinant pentru riscurile epidemiologice
Calitatea apei rămâne una dintre cele mai critice vulnerabilități biologico-sociale din Republica Moldova. Deși volumele de ape uzate epurate au crescut treptat, decalajul dintre cantitățile evacuate și cele tratate normativ rămâne major. În medie, doar 18–20% din apele uzate sunt epurate conform standardelor, în timp ce peste 80% sunt „convențional pure” sau insuficient tratate. În paralel, apa din sursele descentralizate (în special fântâni rurale) depășește frecvent limitele sanitare pentru compuși precum nitrați, amoniu sau azot, cu o proporție semnificativă de probe neconforme și cu o monitorizare aflată în scădere după 2017. În condiții de secetă severă, ploi torențiale, avarii ale stațiilor de epurare sau debite reduse, aceste vulnerabilități cresc riscul contaminării rapide a surselor de apă potabilă și determină vârfuri de îmbolnăviri intestinale, în special la copii. Situațiile analizate relevă o legătură sistemică între infrastructura de apă-canalizare, calitatea mediului și sănătatea publică.
9. Reapariția bolilor prevenibile prin vaccinare, simptom al unui sistem de prevenție fragil
Datele analizate arată o scădere graduală și constantă a acoperirii vaccinale pentru mai multe tipuri de boli, începând cu 2009 și apoi între 2018 - 2020. Această diminuare a imunității colective se reflectă direct în reapariția bolilor prevenibile prin vaccinare: rujeolă (2019 și 2024), tuse convulsivă, hepatita A, scarlatină și varicelă, cu vârfuri de peste 42.000 cazuri în 2021 pentru varicelă. Aceste tendințe sunt amplificate în perioade de stres climatic sau de presiune asupra sistemului sanitar, când mobilitatea populației crește, iar infrastructura este deja suprasolicitată. Fenomenul relevă vulnerabilități în comunicarea riscurilor, accesul la servicii medicale și funcționarea lanțului logistic pentru vaccinuri.
10. Schimbările climatice ca factor multiplicator al riscurilor sanitare
Anii 2020 - 2022 manifestați prin pandemie și secetă severă, evidențiază faptul că schimbările climatice acționează ca multiplicator al riscurilor biologico-sociale. Chiar dacă datele Biroul Național de Statistică (BNS) și Agenția Națională pentru Sănătate Publică (ANSP) nu sunt suficient de dezagregate pentru a demonstra corelații directe (de exemplu zilele de caniculă duc la creșterea cazurilor de afecțiuni cardiovasculare), este clar că, în acești ani, morbiditatea copiilor prin boli infecțioase, intestinale și respiratorii, a înregistrat creșteri semnificative. Vârful de peste 15.000 de cazuri de gastroenterite în 2021, creșterea masivă a infecțiilor intestinale acute cu agenți nedeterminați (peste 28.000 cazuri) și intensificarea scarlatinei, varicelei și tusei convulsive confirmă vulnerabilitatea populației pediatrice la perturbările climato-hidrologice. Într-un context de infrastructură deficitară și densitate ridicată în colectivități (grădinițe, școli), sistemul sanitar pediatric devine rapid suprasolicitat.
11. Capacitatea de supraveghere și laborator este insuficientă pentru riscurile actuale
Laboratoarele ANSP/ANSA și ale Agenției de Mediu lucrează cu echipamente vechi, au acoperire incompletă, personal insuficient și fluxuri reduse de probe în ultimii ani. Lipsa unor sisteme digitale integrate și a automatizării determină întârzieri în detectarea focarelor și dificultăți în corelarea datelor sanitare cu cele de mediu. Această limitare structurală face ca evaluarea riscurilor să se bazeze deseori pe deducții logice, nu pe analize integrate, cu dovezi și date solide, o barieră majoră în aplicarea abordării „One Health”.
12. Guvernanța și inter-operabilitatea datelor sunt fragmentate
Datele privind riscurile naturale și biologico-sociale sunt dispersate între BNS, ANSP, AM, ANSA, IP AN „Apele Moldovei” și SHS, fără interoperabilitate și fără indicatori specializați pentru riscuri biologico-sociale. APL-urile nu dispun de planuri locale de sănătate publică pentru caniculă, frig, apă contaminată, poluare sau epidemii, iar coordonarea intersectorială este limitată. Această fragmentare reduce capacitatea de reacție la nivel local și împiedică anticiparea unor focare provocate de stres climatic, poluare sau contaminare a apei.
În acest sens, se necesită aprobarea prezentului cadru de politici publice care conține direcții de acțiune pe problemele identificate și care vor contribui la reducerea riscurilor de dezastre naturale și biologico-siciale.

	3. Obiectivele urmărite și soluțiile propuse

	3.1. Principalele prevederi ale proiectului și evidențierea elementelor noi

	Programul național de reducere a riscurilor de dezastre naturale pentru anii 2026-2030 a fost elaborat în conformitate cu prevederile Hotărârii Guvernului nr. 386/2020 cu privire la planificarea strategică și partea descriptivă cuprinde următoarele capitole:
Introducere
Analiza situației 
Obiective generale și specifice
Impact
Costuri 
Riscuri de implementare 
Autorități/Instituții responsabile 
Proceduri de monitorizare, evaluare și raportare. 
Partea operațională conține Planul de acțiuni privind implementarea Programului.
În partea descriptivă a Programului, Capitolul I „Introducere”, sunt specificate aspectele generale privind spectrul riscurilor naturale și biologico-sociale precum și coerența Programului cu politicile și cadrele internaționale și naționale de reglementare.
Astfel, Programul are ca scop reducerea riscurilor naturale și biologico-sociale prin acțiuni preventive și investiții în reziliență ecologică, infrastructurală și socială. PNRRDN 2030 abordează aceste riscuri printr-o cooperare intersectorială între autoritățile din domeniile mediului, sănătății, agriculturii și siguranței alimentare.
În Capitolul II „Analiza situației”, se expun detaliat informații privind:
Lecții învățate din politicile și intervențiile anterioare;
Evoluția climatică în ultimele trei decenii;
Tendințe climatice în perioada 2016-2035 și proiecții până în 2100;
Grupuri vulnerabile în contextul riscurilor climatice și de dezastre din Republica Moldova;
Indicele de risc INFORM: analiza comparativă la nivel European;
Profilul dezastrelor în Republica Moldova;
Analiza pe tipuri de risc: profil, impact, vulnerabilitate, expunere și capacitate de adaptare.
Obiectivele generale ale Programului rezultă din Strategia națională de reducere a riscurilor dezastrelor pentru perioada 2024-2030 și sunt următoarele:
Obiectiv general 1: Îmbunătățirea sistemului național de evaluare și analiză a riscurilor de dezastre naturale, în vederea fundamentării deciziilor de politici publice;
Obiectiv general 2: Consolidarea capacității de coordonare, cooperare și implementare a măsurilor de reducere a riscurilor naturale și biologico-sociale la nivelul autorităților publice centrale și locale, prin mecanisme integrate de guvernanță și capacități operaționale sporite;
Obiectiv general 3: Sporirea investițiilor în reducerea riscurilor și consolidarea rezilienței ecosistemelor și infrastructurii de mediu, prin integrarea acestor dimensiuni în politicile sectoriale, inclusiv în agricultură, silvicultură, apă, biodiversitate și soluri, precum și în domenii relevante pentru gestionarea mobilității umane generate de riscuri climatice;
Obiectiv general 4: Consolidarea capacității sectorului de mediu de anticipare, avertizare timpurie, răspuns și restabilire durabilă în situații de dezastre naturale și biologico-sociale;
Obiectiv general 5: Dezvoltarea cooperării internaționale și regionale în domeniul reducerii riscurilor naturale si biologico-sociale, prin participarea la programe și mecanisme europene, schimb de date și bune practici, precum și armonizarea cadrului normativ național cu standardele UE și ONU;
Pentru realizarea acestor obiective generale, Programul își propune 14 obiective specifice, după cum urmează:
Obiectiv specific 1.1: Consolidarea până în anul 2030, a sistemului național integrat de date spațiale prin dezvoltarea și actualizarea seturilor de date și a hărților de risc pentru principalele tipuri de riscuri  naturale și biologico-sociale;
Obiectiv specific 1.2: Consolidarea rezilienței comunitare până în anul 2030 în cel puțin 10 raioane vulnerabile, prin implementarea programelor de educație pentru prevenție și a mecanismelor participative de gestionare a riscurilor, ceea ce va conduce la creșterea cu minimum 30% a participării populației la activitățile locale de prevenire și pregătire pentru situații de urgență;
Obiectiv specific 1.3: Consolidarea până în 2030 a bazei științifice și analitice pentru reducerea riscurilor de dezastre naturale și biologico-sociale, prin promovarea cercetării aplicate, a parteneriatelor interinstituționale și a mecanismelor de transfer al cunoștințelor către autoritățile publice, comunități și societatea civilă;
Obiectiv specific 2.1: Până în anul 2030, cadrul normativ relevant pentru gestionarea riscurilor naturale și biologico-sociale este revizuit și armonizat, integrând principiile reducerii riscurilor de dezastre și ale adaptării la schimbările climatice;
Obiectiv specific 2.2: Până în anul 2030, mecanismele de coordonare interinstituțională și intersectorială pentru gestionarea riscurilor naturale și biologico-sociale sunt funcționale, formalizate și utilizate în procesele decizionale la nivel național;
Obiectiv specific 2.3: Până în anul 2030, funcțiile și responsabilitățile privind reducerea riscurilor de dezastre sunt instituționalizate în structurile relevante din sectoarele mediului și sănătății, iar personalul responsabil dispune de capacitățile necesare pentru implementarea măsurilor de prevenire și reziliență la nivel central și teritorial;
Obiectiv specific 3.1: Extinderea și restaurarea, până în anul 2030, a suprafețelor împădurite și a terenurilor cu vegetație forestieră degradată, în scopul reducerii riscurilor naturale și biologico-sociale și al consolidării rezilienței ecosistemelor și comunităților;
Obiectiv specific 3.2: Crearea și/sau restaurarea până în anul 2030, a  zonelor umede tampon, prioritare pentru reducerea riscurilor de inundații și consolidarea rezilienței teritoriale;
Obiectiv specific 3.3: Extinderea, până în anul 2030, a practicilor agricole și silvo-pastorale sustenabile în zonele vulnerabile la riscuri naturale și biologico-sociale, astfel încât măsurile de conservare a solului, sistemele agroforestiere și practicile adaptative să fie implementate în cel puțin 10 raioane prioritare, contribuind la consolidarea adaptării și rezilienței în sectorul agricol;
Obiectivul specific 4.1: Modernizarea, până în anul 2030, a sistemelor de anticipare și avertizare timpurie pentru dezastre naturale și biologico-sociale, prin dezvoltarea serviciilor de prognoză și integrarea fluxurilor de date între instituțiile relevante, astfel încât toate autoritățile responsabile de gestionarea riscurilor să utilizeze un sistem interoperabil de avertizare și schimb de informații operaționale;
Obiectivul specific 4.2: Consolidarea, până în anul 2030, a pregătirii tehnice și a capacității sectorului de mediu de a gestiona consecințele dezastrelor naturale și biologico-sociale, prin elaborarea și aplicarea a cel puțin patru instrumente metodologice și operaționale standardizate, pentru a asigura o restabilire eficientă și durabilă a ecosistemelor și infrastructurii afectate;
Obiectivul specific 5.1: Consolidarea, până în anul 2030, a capacității naționale de mobilizare a resurselor externe pentru prevenirea riscurilor și adaptarea la schimbările climatice, astfel încât să fie dezvoltate și înaintate spre finanțare cel puțin 5 propuneri de proiect eligibile către fondurile și mecanismele internaționale relevante;
Obiectivul specific 5.2: Asigurarea, până în anul 2030, a integrării considerațiilor privind riscurile naturale și biologico-sociale în 100% dintre raportările și documentele strategice relevante elaborate în cadrul convențiilor internaționale la care Republica Moldova este parte, precum și în angajamentele naționale asumate în domeniul mediului, climei și reducerii riscurilor de dezastre;
Obiectivul specific 5.3: Consolidarea, până în anul 2030, a parteneriatelor strategice internaționale și regionale în domeniul reducerii riscurilor de dezastre, astfel încât să fie dezvoltate și implementate în comun cel puțin 3 inițiative, proiecte pilot sau programe de cooperare care să contribuie la consolidarea rezilienței și a capacităților naționale.
De asemeni, Programul conține și informația cu privire la „Indicatorii de monitorizare” pentru fiecare Obiectiv specific.
În procesul de elaborare a proiectului documentului de politici publice, se prognozează că implementarea Programului, va avea un impact semnificativ asupra capacității Republicii Moldova de a preveni, anticipa, gestiona și atenua efectele dezastrelor naturale asupra sectorului de mediu, și a dezvoltării umane ca și scop suprem. Impactul programului se va manifesta pe multiple planuri, incluzând următoarele dimensiuni-cheie:
· Îmbunătățirea guvernanței riscurilor climatice și de mediu;
· Reducerea vulnerabilităților și protejarea ecosistemelor cheie; 
· Creșterea capacității de anticipare, planificare și reacție rapidă;
· Crearea unei culturi a riscului și mobilizarea comunităților;
· Generarea de co-beneficii climatice, economice și sociale.
Costul financiar estimativ de implementare a Programului este de aproximativ 129,339  mii lei, dintre care:
· Costuri acoperite din bugetul de stat: 12,970 mii lei;
· Costuri acoperite din asistenta externa: 97,824 mii lei;
· Costuri neacoperite: 18,545 mii lei.
Partea descriptivă a Programului conține și o evaluare a riscurilor de implementare a acestuia, totodată, fiind identificate unele măsuri de atenuare a acestor riscuri, în vederea asigurării implementării cu succes a activităților planificate.
Cu referire la autoritățile responsabile de implementarea Programului, acestea au fost identificate ca fiind următoarele:
· Ministerul Mediului
· Instituția Publică Administrația Națională “Apele Moldovei”
· Agenția „Moldsilva”
· Autoritatea de Meteorologie și Monitoring de Mediu 
· Agenția de Mediu
· Agenția Geodezie, Cartografie si Cadastru
· Inspectoratul National de Supraveghere Tehnica
· Institutul de Geologie  si Seismologie
· Centrul Național de Management al Crizelor (CNMC)
· Ministerul Afacerilor Interne, prin intermediul Inspectoratului General pentru Situații de Urgență (IGSU) și al Inspectoratului General pentru Migrație (IGM)
· Ministerul Agriculturii si Industriei Alimentare
· Ministerul Dezvoltării Economice și Digitalizării
· Ministerul Energiei
· Ministerul Infrastructurii și Dezvoltării Regionale
· Ministerul Sănătății
· Ministerul Educației și Cercetării cu instituțiile subordonate (Institutul de Zoologie, Institutul de Ecologie și Geografie)
· Agenția Națională pentru Siguranța Alimentelor (ANSA)
· Agenția Națională de Sănătate Publică (ANSP)
· Biroul National de Statistică (BNS)
Ultimul Capitol al părții descriptive conține mențiuni referitor la modalitățile de monitorizare, evaluare și raportare a activităților planificate. Instituțiile responsabile atât la nivel central cât și autoritățile administrației publice locale vor asigura realizarea măsurilor din domeniul lor de competență și vor transmite anual, până la data de 10 februarie, Ministerului Mediului rapoartele de progres privind acțiunile realizate în anul precedent. Ministerul Mediului va elabora rapoartele anuale de progres privind implementarea Programului, în baza rapoartelor autorităților responsabile, cât și raportul de evaluare intermediară și raportul de evaluare finală.
Programul are stabilite 14 obiective specifice, atingerea acestora fiind planificată în partea operațională prin 40 acțiuni distincte, care vor presupune implicarea tuturor actorilor cu competențe în domeniul de referință, menționați la capitolul „Autorități/Instituții responsabile”.
Totodată, Planul de acțiuni pentru implementarea Programului, are stabiliți indicatori de monitorizare, costuri de implementare, termeni de realizare și instituțiile responsabile.

	3.2. Opțiunile alternative analizate și motivele pentru care acestea nu au fost luate în considerare

	Opțiuni alternative nu au fost identificate

	4. Analiza impactului de reglementare 

	4.1. Impactul asupra sectorului public

	Proiectul nu presupune implementarea unor reforme structurale sau instituționale.

	4.2. Impactul financiar și argumentarea costurilor estimative

	Estimarea generală a costurilor pentru implementarea și realizarea prezentului Program a fost efectuată în baza activităților identificate în Planul de acțiuni, utilizând estimările oferite de partenerii instituționali și parteneri de dezvoltare. O parte din obiectivele și acțiunile propuse pentru realizarea Programului vor fi acoperite din limitele alocațiilor prevăzute în aceste scopuri în bugetele autorităților și instituțiilor responsabile de implementare, precum și din sursele de finanțare oferite pe bază de asistență externă. 
Costul financiar estimativ de implementare al acțiunilor planificate în cadrul Programului este de aproximativ  129,339 mii lei dintre care doar 12.970 mii lei (≈10%) sunt acoperite din bugetul de stat; 97.824 mii lei (≈76%) depind de asistență externă; 18.545 mii lei (≈14%) reprezintă necesarul financiar estimativ pentru acțiunile pentru care, la etapa elaborării Programului, nu au fost identificate surse de finanțare, urmând ca acestea să fie prioritizate și finanțate în funcție de disponibilitatea resurselor și oportunitățile de atragere a asistenței externe.
Necesarul de resurse pentru implementarea măsurilor prevăzute în Program a fost estimat pentru întreaga perioadă de implementare. Pentru anii 2027 și 2028 au fost utilizate estimările prevăzute în proiectul Cadrului Bugetar pe Termen Mediu pentru anii 2027–2029, care reprezintă cea mai recentă bază de planificare bugetară disponibilă la momentul elaborării Programului. Estimările financiare vor fi actualizate periodic în cadrul procesului anual de planificare bugetară și al elaborării cadrelor bugetare pe termen mediu ulterioare.


	Anul 
	Cost total, mii lei
	Costuri acoperite din bugetul de stat, mii lei
	Costuri acoperite din asistenta externa, mii lei
	Costuri neacoperite, mii lei 

	2026
	70,876
	3,616
	63,015
	4,745

	2027
	32,024
	4,931
	16,253
	10,840

	2028
	8,081
	2,651
	3,940
	1,490

	2029
	7,729
	1,321
	5,088
	1,320

	2030
	10,629
	951
	9,528
	150



Implementarea Programului este condiționată de limitele de cheltuieli aprobate anual în cadrul bugetului de stat și de disponibilitatea asistenței externe mobilizate prin acorduri de cooperare.
Implementarea PNRRDN 2026 - 2030 va fi susținută, complementar finanțării din bugetul de stat și asistenței externe, prin mobilizarea resurselor financiare private și a investițiilor verzi, în scopul creșterii eficienței și sustenabilității intervențiilor de reducere a riscurilor de dezastre naturale și biologico-sociale. În acest context, autoritățile publice vor promova utilizarea instrumentelor financiare adecvate, inclusiv parteneriate public-private (PPP), mecanisme de finanțare mixtă, precum și accesarea fondurilor climatice internaționale și europene relevante, în conformitate cu cadrul normativ național.
Prin Acordul de împrumut semnat la 7 februarie 2025 între Republica Moldova și Banca Internațională pentru Reconstrucție și Dezvoltare, o alocare de aproximativ 6 milioane USD este destinată în mod specific îmbunătățirii serviciilor hidrometeorologice. Această componentă de finanțare externă vizează: modernizarea infrastructurii de monitorizare hidrometeorologică (stații meteo, echipamente de măsurare și colectare a datelor); dezvoltarea capacităților de prognoză și analiză a fenomenelor meteorologice extreme; îmbunătățirea sistemelor de colectare, procesare și diseminare a datelor hidrometeorologice; integrarea datelor în sistemele naționale de avertizare timpurie, inclusiv pentru informarea rapidă a populației și autorităților. Această acțiune reprezintă cea mai mare investiție individuală prevăzută în Program, cu un buget total de peste 97,024 milioane lei, confirmând importanța strategică a sistemului hidrometeorologic în prevenirea și gestionarea dezastrelor, precum si în avertizarea timpurie.
Finanțarea externă aferentă acestui segment completează resursele bugetare interne și contribuie la realizarea acțiunilor prevăzute în Program, inclusiv în perioada 2026–2030, în limita alocațiilor aprobate și a disponibilității fondurilor externe.

	4.3. Impactul asupra sectorului privat

	Implementarea Programului nu vizează direct implicarea sectorului privat.

	4.4. Impactul social
4.4.1. Impactul asupra datelor cu caracter personal.
4.4.2. Impactul asupra echității și egalității de gen

	Programul are un impact social semnificativ, contribuind în mod direct la creșterea siguranței populației și la îmbunătățirea calității vieții, în special în comunitățile vulnerabile. Prin măsuri de prevenire, pregătire și intervenție timpurie, programul ar reduce pierderile de vieți omenești și pagubele materiale cauzate de fenomene naturale extreme, precum cutremurele, inundațiile, alunecările de teren sau seceta.

	4.5. Impactul asupra mediului

	Implementarea PNRRDN 2030 va avea un impact semnificativ asupra capacității Republicii Moldova de a preveni, anticipa, gestiona și atenua efectele dezastrelor naturale asupra sectorului de mediu, și a dezvoltării umane ca și scop suprem. Acest program va contribui în mod direct la consolidarea rezilienței ecosistemelor, infrastructurii ecologice și instituțiilor din domeniul protecției mediului în fața riscurilor în creștere generate de schimbările climatice, degradarea solului, poluare. Impactul programului se va manifesta pe multiple planuri, incluzând următoarele dimensiuni-cheie:
Îmbunătățirea guvernanței riscurilor climatice și de mediu:
· Crearea unui cadru instituțional coerent și operațional pentru integrarea riscului de dezastru în toate politicile relevante de mediu, climă, resurse de apă, resurse forestiere, sol, biodiversitate planificare teritorială și politici relevante în domeniul migrație, strămutării sau mobilității umane;
· Consolidarea rolului Ministerului Mediului și al instituțiilor subordonate (SHS, Agenția ,,Moldsilva”, Instituția Publică Administrația Națională “Apele Moldovei”, Agenția de Mediu) în gestionarea riscurilor dezastrelor naturale și climatice;
· Clarificarea responsabilităților, îmbunătățirea cooperării interinstituționale și operaționalizarea unor mecanisme durabile de coordonare, inclusiv prin Platforma RRD sectorială.
Reducerea vulnerabilităților și protejarea ecosistemelor cheie:
· Creșterea rezilienței bazinelor hidrografice, zonelor forestiere și terenurilor agricole degradate expuse la riscuri de dezastre naturale;
· Prevenirea și combaterea eroziunii solului prin reîmpădurire sau aplicare de masuri de restaurare (ex. fâșii riverane, perdele forestiere, păduri ripariene) în zone expuse riscurilor naturale identificate în PNRRD; 
· Îmbunătățirea capacității ecosistemelor de a absorbi și atenua impactul fenomenelor climatice extreme (secetă, inundații, alunecări de teren, incendii de vegetație).
Creșterea capacității de anticipare, planificare și reacție rapidă:
· Dezvoltarea și utilizarea sistemelor geospațiale integrate pentru analiza și cartografierea riscurilor, interoperabile cu infrastructura națională de date spațiale;
· Modernizarea sistemelor de avertizare timpurie pentru pericole climatice și de mediu prin consolidarea rețelei de monitorizare meteorologică, hidrologică și pedologică;
· Îmbunătățirea planificării strategice și a capacității de reacție a autorităților de mediu la nivel local și central, prin elaborarea de planuri operaționale, testarea acestora și instruirea personalului.
Crearea unei culturi a riscului și mobilizarea comunităților:
· Creșterea gradului de conștientizare a populației, inclusiv a diasporei cu privire la riscurile climatice și măsurile de prevenire prin campanii publice, educație școlară și implicarea sectorului privat, actorilor locali;
· Includerea comunităților în procesul decizional, evaluarea percepțiilor și adaptarea intervențiilor la nevoile locale pentru a sprijini reziliența comunitară și adaptarea bazată pe ecosisteme. Includerea adaptării la schimbările climatice ca prioritate distinctă în cadrul programelor naționale de finanțare existente, precum PARE 1+1, PARE 1+2 și DAR 1+3.
Generarea de co-beneficii climatice, economice și sociale:
· Contribuția la obiectivele de adaptare la schimbările climatice, combaterea deșertificării și implementarea Contribuției Național Determinate în contextul Acordului de la Paris;
· Reducerea costurilor viitoare legate de pierderi și daune provocate de dezastre prin investiții proactive în prevenire și infrastructură verde;
· Crearea de oportunități de finanțare externă, parteneriate și atragerea de investiții verzi în domenii prioritare precum apa, pădurile, agricultura durabilă și planificarea teritoriala rezilientă.
Impactul cumulativ al Programului va contribui la dezvoltarea unui sector de mediu mai rezilient, adaptiv și proactiv, capabil să răspundă eficient în fața provocărilor climatice și de mediu pe termen lung și să susțină tranziția către o economie verde și sustenabilă, în beneficiul cetățenilor Republicii Moldova.

	4.6. Alte impacturi și informații relevante

	PNRRDN 2030 va contribui la creșterea rezilienței comunităților și a capacității lor de a face față provocărilor cauzate de dimensiunea de criza a mobilității umane.

	5. Compatibilitatea proiectului actului normativ cu legislația UE 

	5.1. Măsuri normative necesare pentru transpunerea actelor juridice ale UE în legislația națională

	5.2. Măsuri normative care urmăresc crearea cadrului juridic intern necesar pentru implementarea legislației UE

	Nu este aplicabil

	6. Avizarea și consultarea publică a proiectului actului normativ

	În corespundere cu prevederile art. 20 alin. (1) lit. a) din Legea nr. 100/2017 cu privire la actele normative, precum și în baza art. 9 al Legii nr. 239/2008 privind transparența în procesul decizional, a fost plasat anunțul privind inițierea procesului de elaborare a Programului pe portalul consultativ www.particip.gov.md disponibil la următorul link: https://particip.gov.md/index.php/ro/document/stages/anunt-privind-initierea-elaborarii-proiectului-hotararii-guvernului-cu-privire-la-aprobarea-programului-national-de-reducere-a-riscurilor-de-dezastre-naturale-pentru-perioada-2026-2030/14480.
La data de 13 iunie 2025, a fost organizată o consultare publică extinsă, cu participarea instituțiilor guvernamentale, partenerilor internaționali și reprezentanților societății civile, în vederea validării versiunii intermediare a Programului și consolidării abordării intersectoriale. Anunțul privind desfășurarea consultărilor publice a fost plasat pe pagina web oficială a Ministerului Mediului www.mediu.gov.md, la compartimentul „Transparența decizională” și poate fi accesat la următorul link: https://mediu.gov.md/ro/archive.
Urmare a anunțării proiectului în procedură de avizare, în conformitate cu prevederile Legii nr. 239/2008 privind transparența în procesul decizional, Legii nr. 100/2017 cu privire la actele normative, Hotărârii Guvernului nr. 967/2016 cu privire la mecanismul de consultare publică cu societatea civilă în procesul decizional și ale Regulamentului Guvernului, aprobat prin Hotărârea Guvernului nr. 610/2018, proiectul, împreună cu materialele aferente, a fost plasat spre consultări publice pe pagina web oficială a Ministerului Mediului www.mediu.gov.md, la capitolul „Transparență decizională” și pe portalul consultativ www.particip.gov.md. (https://particip.gov.md/ro/document/stages/*/14480 ). În cadrul procedurii de avizare și consultare publică au fost recepționate avize, propuneri și obiecții din partea autorităților publice și a altor părți interesate. Proiectul a fost revizuit și ajustat în conformitate cu observațiile acceptate, iar rezultatele examinării acestora sunt reflectate în Sinteza obiecțiilor și propunerilor, întocmită în conformitate cu prevederile legislației în vigoare și anexată la dosarul de promovare a proiectului. Dosarul de promovare a proiectului este publicat pe portalul consultativ la linkul: 

	7. Concluziile expertizelor

	În conformitate cu art. 21 din Legea nr. 11/2017 privind evaluarea strategică de mediu, proiectul Programului a fost examinat de către Direcția Politici de Prevenire a Poluării din cadrul Ministerului Mediului, care a emis Decizia privind evaluarea prealabilă nr. 04-10/646 din 04.03.2026.
Totodată, în conformitate cu prevederile art. 37 din Legea nr. 100/2017 cu privire la actele normative, proiectul Programului a fost transmis Ministerului Justiției pentru efectuarea expertizei juridice. În baza rezultatelor expertizei juridice a fost întocmit raportul de expertiză juridică, iar observațiile și recomandările formulate au fost examinate și, după caz, reflectate în versiunea revizuită a proiectului Programului.

	8. Modul de încorporare a actului în cadrul normativ existent

	Actele normative, care urmează a fi elaborate sau modificate urmare a aprobării Programului, sunt expuse în Planul de acțiuni privind implementarea Programului.

	9. Măsurile necesare pentru implementarea prevederilor proiectului actului normativ

	Acțiunile aferente implementării prevederilor prezentului document de politici sunt detaliate în Planul de acțiuni pentru implementarea Programului național de reducere a riscurilor de dezastre naturale pentru perioada 2026–2030, care stabilește direcții de intervenție corespunzătoare problemelor identificate în urma analizei situației riscurilor naturale și biologico-sociale.

N-rul de SE	
Alunecari de teren si surpari	Vijelii, vîrtejuri, furtuni de praf si cu descarcari electrice	Grindina mare 	Ploi torentiale cu grindina, cu vînt puternic si ploi de lunga durata	Ninsoare abundenta si viscol	Inghet si ger puternic 	Depuneri de gheata (polei, lapovita)	Arsita puternica, valuri de caldura	Seceta	Inundatii, nivel inalt al apelor subterane, revarsarea apelor	8	101	223	859	27	54	4	2	12	18	
Paguba materială (mii lei)	
Alunecari de teren si surpari	Vijelii, vîrtejuri, furtuni de praf si cu descarcari electrice	Grindina mare 	Ploi torentiale cu grindina, cu vînt puternic si ploi de lunga durata	Ninsoare abundenta si viscol	Inghet si ger puternic 	Depuneri de gheata (polei, lapovita)	Arsita puternica, valuri de caldura	Seceta	Inundatii, nivel inalt al apelor subterane, revarsarea apelor	4570.7	236622.6	835079.1	4162865.1	190820.1	615123.19999999995	2559.3000000000002	283648.7	16768855.4	114841.1	
